CELEX: C2004/217/61
Language: el
Date: 2004-08-28 00:00:00
Title: Υπόθεση Τ-251/04: Προσφυγή της Ελληνικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 22 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/34
            
         Προσφυγή της Ελληνικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 22 Ιουνίου 2004
   (Υπόθεση Τ-251/04)
   (2004/C 217/61)
   Γλώσσα διαδικασίας: η ελληνική
   Η Ελληνική Δημοκρατία εκπροσωπούμενη από τους Βασίλειο Κοντόλαιμο και Ιωάννη Χαλκιά άσκησε ενώπιον του Πρωτοδικείου των Ευρωπαϊκών Κοινοτήτων στις 22 Ιουνίου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               Να ακυρωθεί η απόφαση Ε (2004) 457/ΕΚ/29.4.2004 (ΕΕ L 156 της 30.4.2004).
            
         Ισχυρισμοί και κύρια επιχειρήματα
   Με την προσβαλλομένη απόφαση η Επιτροπή, διενεργούσα εκκαθάριση των λογαριασμών κατά τον κανονισμό (ΕΟΚ) αριθ. 729/70, απέκλεισε από την κοινοτική χρηματοδότηση διάφορες δαπάνες της Ελληνικής Δημοκρατίας στον τομέα των οπωροκηπευτικών και στον τομέα της δημόσιας αποθεματοποίησης, με αποτέλεσμα να μην αναγνωριστούν ως νόμιμη κοινοτική δαπάνη και να καταλογιστούν σε βάρος της Ελληνικής Δημοκρατίας.
   Πιο συγκεκριμένα, ορισμένες από τις δαπάνες αυτές αφορούν τη δημόσια αποθεματοποίηση ρυζιού για τα οικονομικά έτη 1999-2001. Για τη μη αναγνώριση η Επιτροπή προέβαλε ως λόγο την εκπρόθεσμη εισκόμιση στην παρέμβαση ενός μέρους από την ποσότητα ρυζιού. Προς υποστήριξη της προσφυγής της κατά το μέρος που αφορά αυτές τις δαπάνες, η Ελληνική Δημοκρατία επικαλείται ότι παραβιάστηκε η αρχή της αναλογικότητας με την άρνηση της Επιτροπής ν' αναγνωρίσουν ανωτέρα βία οφειλόμενη σε απεργία των φορτηγών αυτοκινήτων. Επικαλείται επίσης παραβίαση της αρχής της δικαιολογημένης εμπιστοσύνης εξαιτίας της παράλειψης των υπηρεσιών της Επιτροπής να λάβουν θέση εγκαίρως στη γνωστοποίηση πρόθεσης εκπρόθεσμης εισκόμισης στην παρέμβαση για λόγους ανωτέρας βίας. Η Ελληνική Δημοκρατία επικαλείται ακόμη ανεπαρκή αιτιολογία στο ειδικότερα ζήτημα της μη τήρησης των κατευθυντήριων γραμμών VI/5330/97 που προβλέπουν την εφαρμογή κατ' αποκοπή διορθώσεων, όταν το πραγματικό ύψος των παράτυπων πληρωμών δεν μπορεί να καθοριστεί.
   Ένα άλλο μέρος των δαπανών που αποκλείστηκαν από τη χρηματοδότηση αφορά διόρθωση για μη τήρηση της ελάχιστης τιμής στους παραγωγούς ροδακίνων. Ως προς το σημείο αυτό της προσβαλλόμενης απόφασης η Ελληνική Δημοκρατία παραδέχεται ότι πληρώθηκαν απευθείας οι οργανώσεις παραγωγών και όχι ο μεταποιητής, αλλά επικαλείται εξαιρετικές περιπτώσεις που κατά την εκτίμησή της δικαιολογούν την ενέργεια αυτή, την οποία θεωρεί ως συμπορευόμενη με τον σκοπό της Κοινής Αγροτικής Πολιτικής και της Κοινής Οργάνωσης της Αγοράς, ισχυριζόμενη περαιτέρω ότι δεν προκλήθηκε καμία ζημία από αυτήν. Η Ελληνική Δημοκρατία υποστηρίζει ακόμη ότι το ποσόν της διόρθωσης υπολογίστηκε εσφαλμένα.
   Σε ό,τι αφορά τη διόρθωση 2 % εν σχέσει προς το πρόγραμμα ενίσχυσης απόρων, η Ελληνική Δημοκρατία υποστηρίζει εσφαλμένη ερμηνεία των άρθρων 1, 2 και 9 του κανονισμού (ΕΟΚ) αριθ. 3149/92 (1), κακή εκτίμηση των πραγματικών περιστατικών, ανεπαρκή αιτιολογία.
   Σε ό,τι αφορά τη διόθρωση που αναφέρεται στο τριετές πρόγραμμα αναδιάρθρωσης οπωροκηπευτικών, η Ελλάδα επικαλείται εσφαλμένη ερμηνεία του άρθρου 2 του κανονισμού (ΕΟΚ) αριθ. 3816/92 (2) και κακή εκτίμηση των πραγματικών περιστατικών, υπό την ειδικότερη έννοια ότι έπρεπε να πληρωθεί ό,τι κατασκευάστηκε εντός της τριετίας και όχι ό,τι λειτούργησε, όπως επίσης έπρεπε να πληρωθούν οι ενέργειες αναδιάρθρωσης που έγιναν ένα εξάμηνο μετά τη λήξη της τριετίας και πληρώθηκαν το πρώτο εξάμηνο του 2000.
   Τέλος, η Ελληνική Δημοκρατία προβάλλει γενικό λόγο ακύρωσης αναφερόμενο σε όλους τους τομείς της προσβαλλομένης αποφάσεως, ισχυριζόμενη ότι η Επιτροπή ήταν κατά χρόνο αναρμόδια να επιβάλλει διορθώσεις για τα επίμαχα διαστήματα κατά τα οριζόμενα στα άρθρα 7 παράγραφος 4 του κανονισμού (ΕΚ) αριθ. 1258/1999 (3) σε συνδυασμό με το άρθρο 8 του κανονισμού (ΕΚ) αριθ. 1663/95 (4), που απαιτούν να αναφέρεται στην επιστολή του άρθρου 8 του κανονισμού (ΕΚ) αριθ. 1663/95 εκτίμηση δαπάνης προς διόρθωση, προκειμένου να προσμετρηθεί το 24μηνο που προηγείται αυτής για να επιβληθούν διορθώσεις.
   
      (1)  Κανονισμός (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας, Επίσημη Εφημερίδα L 313 της 30.10.1992, σ. 50-55.
   
      (2)  Κανονισμός (ΕΟΚ) αριθ. 3816/92 του Συμβουλίου, της 28ης Δεκεμβρίου 1992, για την κατάργηση, στον τομέα των οπωροκηπευτικών, του αντισταθμιστικού μηχανισμού στις συναλλαγές ανάμεσα στην Ισπανία και τα υπόλοιπα κράτη μέλη, καθώς και συναφή μέτρα, Επίσημη Εφημερίδα L 387 της 31.12.1992, σ. 10-11.
   
      (3)  Κανονισμός (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής Επίσημη Εφημερίδα L 160 της 26.6.1999, σ. 103-112.
   
      (4)  Κανονισμός (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά στη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων Επίσημη Εφημερίδα L 158 της 8.7.1995, σ. 6-12.